b'\n_START_ARTICLE_\nWorcester (Massachusetts)\n_START_SECTION_\nMaantiede\n_START_PARAGRAPH_\nWorcester sijaitsee Massachusettsin osavaltion keskiosassa Blackstone River -joen varrella. Sen suurempaan metropolialueeseen kuuluvat my\xc3\xb6s viereiset Holden, Shrewsbury, Boylston, Millbury, Auburn ja Leicester. Worcester on samalla my\xc3\xb6s Worcesterin piirikunnan keskus. Id\xc3\xa4ss\xc3\xa4 kaupunki rajautuu Quinsigamondin j\xc3\xa4rveen. Itse kaupungin alueella on useita muita pienempi\xc3\xa4 lampia. Alueen s\xc3\xa4\xc3\xa4lle ovat tyypillisi\xc3\xa4 rajut vaihtelut. Paikallisten lumi- ja sademyrskyjen lempinimi on nor\xe2\x80\x99easters.\n_START_SECTION_\nHistoria\n_START_PARAGRAPH_\nEnnen eurooppalaisten tuloa seudulle alueella asuivat nipmucit. Nipmucit kutsuivat aluetta nimell\xc3\xa4 Quinsigamond. Vuonna 1673 alueelle saapuivat uudisraivaajat John Eliot ja Daniel Gookin, joiden oli tarkoitus perustaa uusi siirtolaisasutus alueelle ja k\xc3\xa4\xc3\xa4nt\xc3\xa4\xc3\xa4 alueella asuvat Amerikan alkuper\xc3\xa4iskansa kristinuskoon. 13. hein\xc3\xa4kuuta 1674 Gookin sai nipmuceilta noin 20 neli\xc3\xb6kilometrin kokoisen alueen, jonne englantilaiset siirtolaiset alkoivat asettua asumaan. Tajuttuaan siirtolaisten haluavan alueen kokonaan itselleen nipmucit ajoivat heid\xc3\xa4t tiehens\xc3\xa4 vuonna 1675 kuningas Philipin sodan aikana. Uusia siirtolaisia saapui kuitenkin vuonna 1713 ja paikasta tehtiin kaupunki vuonna 1722._NEWLINE_Hieman ennen Yhdysvaltain vapaussodan alkua Isaiah Thomas painatti Worcesterissa brittien vastaista lehte\xc3\xa4\xc3\xa4n nimelt\xc3\xa4 The Massachusetts Spy. My\xc3\xb6hemmin vuonna 1776 h\xc3\xa4n luki ensimm\xc3\xa4isen\xc3\xa4 julkisesti Yhdysvaltain itsen\xc3\xa4isyysjulistuksen. Sodan j\xc3\xa4lkeen Thomasin julkaisutoiminnasta kasvoi maan suurin. H\xc3\xa4nen yhti\xc3\xb6ns\xc3\xa4 julkaisi esimerkiksi maan ensimm\xc3\xa4isen sanakirjan vuonna 1788. Worcesterista kasvoi t\xc3\xa4rke\xc3\xa4 teollisuuskeskus siit\xc3\xa4kin huolimatta, ett\xc3\xa4 kaupunki ei sijainnut tavalliseen tapaan purjehdittavan joen varrella. Vuonna 1800 kaupungin asukasluku oli 58\xc2\xa0000. Teollisuuden kasvua vauhditti vuonna 1828 avautunut Blackstone Canal-kanava, joka yhdisti Worcesterin Providencen kaupunkiin Rhode Islandissa. Rautatie saapui puolestaan vuonna 1835. Vuonna 1837 William Chompton kehitti uudenlaisen kutomakoneen, jolla pystyi valmistamaan entist\xc3\xa4 monimutkaisempia tekstiilej\xc3\xa4._NEWLINE_Ennen Yhdysvaltain sis\xc3\xa4llissotaa Worcesterista tuli yksi pakenevien orjien maanalaisen rautatien asemista. Worcesterilaiset vaikuttivat Free Soil Party -puolueessa, joka ajoi Kansasin osavaltion liittymist\xc3\xa4 liittovaltioon orjuudesta vapaana osavaltiona. Kaupungissa vaikutti my\xc3\xb6s naisten \xc3\xa4\xc3\xa4nioikeutta ajanut liike. Kaupungin teollinen kehitys jatkui sis\xc3\xa4llissodan j\xc3\xa4lkeen ja kaupunkiin alkoi my\xc3\xb6s saapua suuria m\xc3\xa4\xc3\xa4ri\xc3\xa4 maahanmuuttajia esimerkiksi Kanadasta, Ruotsista, Irlannista, Puolasta, Liettuasta, Kreikasta, Armeniasta ja Syyriasta. Vuonna 1920 kaupungin asukasluku oli 179\xc2\xa0754. Toisen maailmansodan aikana kaupungin tehtaat tuottivat tavaraa sodan tarpeisiin ja noin 27\xc2\xa0000 paikallsita palveli asevoimissa. Vuonna 1948 laskettiin vesille kaupungin mukaan nimetty USS Worcester._NEWLINE_Worcesterin asukasluku oli suurimmillaan vuonna 1950, jolloin kaupungissa asui 203\xc2\xa0000 henkil\xc3\xb6\xc3\xa4. 1960- ja 1970-luvuilla koko maan teollisuus koki kuitenkin alam\xc3\xa4en, joka johti my\xc3\xb6s Worcesterin asukasluvun taittumiseen. Tekstiiliteollisuus muutti etel\xc3\xa4\xc3\xa4\xc3\xa5n ja monet kaupungin asukkaat muuttivat l\xc3\xa4hiseudun asutusalueille pois keskustasta. Kaupungin talous on kuitenkin sittemmin kohentunut esimerkiksi tutkimuksen ja korkean teknologian siivitt\xc3\xa4m\xc3\xa4n\xc3\xa4.\n_START_SECTION_\nTalous\n_START_PARAGRAPH_\nWorcester on nykyisin t\xc3\xa4rke\xc3\xa4 teollisuuden, jakelun, palveluiden ja kaupan keskus. Kaupungissa on useiden eri alojen yrityksi\xc3\xa4. Kaupungin nykyisiin teollisuuden aloihin lukeutuvat esimerkiksi metalli-, tekstiili-, elektroniikka- ja paperiteollisuus. Kasvavia aloja ovat korkean teknologian yritykset ja bioteknologia. Huomattavia ty\xc3\xb6nantajia kaupungissa ovat sen monet oppilaitokset. Korkeasti koulutetut kaupungin asukkaat ovat vet\xc3\xa4neet puoleensa my\xc3\xb6s ty\xc3\xb6nantajia._NEWLINE_Kotitalouksien keskim\xc3\xa4\xc3\xa4r\xc3\xa4iset vuosittaiset ansiot Worcesterissa aikav\xc3\xa4lill\xc3\xa4 2012\xe2\x80\x932016 olivat 45\xc2\xa0599 Yhdysvaltain dollaria ja henkil\xc3\xb6\xc3\xa4 kohden 25\xc2\xa0224 dollaria. 22,1\xc2\xa0% v\xc3\xa4est\xc3\xb6st\xc3\xa4 eli k\xc3\xb6yhyysrajan alapuolella.\n_START_SECTION_\nV\xc3\xa4est\xc3\xb6\n_START_PARAGRAPH_\nWorcesterin asukasluku oli vuoden 2010 v\xc3\xa4est\xc3\xb6nlaskennan mukaan 181\xc2\xa0045 ja vuoden 2017 arvion mukaan 185\xc2\xa0677. Suuremman metropolialueen asukasluku oli vuonna 2010 798\xc2\xa0552. Kaupungin asukkaista 69,5\xc2\xa0% oli taustaltaan valkoisia (latinot pois lukien 57,4\xc2\xa0%), 13,6\xc2\xa0% afroamerikkalaisia, 0,3\xc2\xa0% intiaaneja, 20,8\xc2\xa0% latinoja mist\xc3\xa4 tahansa rodusta ja 7,1\xc2\xa0% aasialaisia. 34,7\xc2\xa0% kaupungin asukkaista puhui kotonaan jotakin muuta kielt\xc3\xa4 kuin englantia ja 21,5\xc2\xa0% kaupungin asukkaista oli syntynyt ulkomailla.\n_START_SECTION_\nKoulutus\n_START_PARAGRAPH_\nWorcesterissa sijaitseva vuonna 1843 perustettu College of the Holy Cross on Uuden Englannin vanhin katolilainen college. Muita kaupungin korkeamman asteen oppilaitoksia ovat Worcester Polytechnic Institute, Worcester State College, Clark University, Assumption College ja Becker Collegen Worcesterin kampus.'